text: To påsatte brande ved Tønder
  07 august 2012 kl. 09.35
  Politiet efterforsker to brande ved Tønder og Løgumkloster som påsatte. I nat nedbrændte hundeførerforeningens klubhus nord for Tønder efter indbrud.
  Døren var brudt op og en tændt gasbrænder lå på gulvet, da brandvæsnet i nat ankom ved Tønder Civile Hundeførerforenings klubhus på Gasværkvej nord for Tønder.
  Branden blev anmeldt kl. 03.00 af en forbipasserende cyklist, der havde set røg fra bygningen.
  Klubhusets køkken-alrum er udbrændt, mens resten af bygningen er sodskadet.
  Efterforskning af to brande
  Lederen af lokalpolitiet i Tønder, Svend Erik Paulsen, siger til TV SYD, at politiet efterforsker branden Tønder i sammenhæng med en anden brand, der blev anmeldt mandag eftermiddag på Genvej i Vester Terp nord for Løgumkloster.
  I Vester Terp er der tale om en udlejet bolig, hvor udlejeren har været bortrejst siden fredag.
  Da politiet ankom mandag eftermiddag, blev det konstateret, at det ene vindue i boligen var brækket op. Alle ruderne i boligen sodsværtede, men alt var koldt, og derfor kender man endnu ikke det præcise tidspunkt for branden, der således kan have fundet sted mellem fredag eftermiddag og mandag morgen.
  Politiet i Tønder vil meget gerne i kontakt med folk, der set eller noget i forbindelse med de to brande.
  
  
  
  